ምንጪ ስእሊ, Getty Images መግለጺ ስእሊ, ዋና ጻሓፊ ኣንቶንዮ ጉተረስ ዋና ጻሓፊ ኣንቶንዮ ጉተረስ ክልቲኦም ወገናት ናብ መኣዲ ዘተ ክኣትው ጸዊዑ። ክራይስስ ግሩፕን ሕብረት ኤውሮጳን እውን እቲ ወጥሪ ምስ ከረረ ክልቲኦም ወገናት ኣብ መኣዲ ዘተ ክቐርቡ ጻውዒት ገይሮም። ሕብረት ኣፍረቃ እውን እቲ ኩነታት ናብ ዝኸፍአ ደረጃ ከይዓረገ ዝምልከቶም ወገናት ብቕልጡፍ ክላዘቡ ጸዊዑ። መንግስቲ ኣውስትርያ'ውን እቲ ጎንጺ ናብ ዝኸፍአ ደረጃ ከይማዕበለ ክልቲኦም ወገናት ተላዚቦም ፍልልያቶም ክፈትሑ፡ ንኢትዮጵያን ዞባ ቀርኒ ኣፍሪቃ አገዳሲ ምዃኑ ተላብዩ። መንግስቲ ጀርመን እውን መንግስታት ፈደራልን ክልል ትግራይን ብዝቐልጠፈ ተዅሲ ደው ብምባል ነቲ ሕብረት ኣፍሪቃ ዝጸውዖ እማመ ክኽተሉዎ ጸዊዑ። ኣብ ዓባይ ብሪጣንያ ዝርከቡ ንጉዳያት ኤርትራ ብቐረባ ዝከታተሉ ካብ ሓያሎ ሰልፍታት ዝተኣከቡ፡ ኣባላት ፓርላማን ሃውስ ኦፍ ሎርድስን ዝነጥፉ፡ ነዚ ኣብ ኢትዮጵያ ኣጋጢሙ ዘሎ ወጥርን ኵናትን ንኤርትራን እቲ ከባብን ክጸልዎ ስለዝኽእል፡ መንግስቲ ብሪጣንያ እቲ ጎንጺ ብዝቐልጠፈ ንኪዓርፍ ክጽዕር ዝጽውዕ ደብዳበ ናብ ጸሓፊ ጉዳያት ወጻኢ እታ ሃገር ልኢኾም። እቲ፡ ትግራይ፡ ካብ ፈዴራል መንግስቲ ኢትዩጵያን መንግስቲ ኤርትራን ስግኣት ከምዘለዋ ዝጠቅስ ደብዳበ፡ መንግስቲ ዓዲ እንግሊዝ፡ ነዚ ተፈጢሩ ዘሎ ወጥሪ ካብዚ ዘለዎ ንላዕሊ ከይዓረገ፡ ልዝብ ንኽፍጠር ፖለቲካዊ ደገፉ ከበርክት ይሓትት። እቲ ደብዳበ ዝጸሓፈ ኦል-ፓርቲይ ፓርላሜንታሪ ግሩፕ ዝተባህለ ጉጅለ ፖለቲካውያን ኣባላት ባይቶ፡ "ትግራይ ብሕጋዊ መገዲ ካብ ኢትዮጵያ እንተተፈልያ መንግስቲ ዓዲ እንግሊዝ ነታ ሓዳሽ ሃገር ትግራይ ኣፍልጦ ክህባ ንጽውዕ" ዝብል መልእኽቲ ኣለዎ። ይኹን እምበር ክሳብ ሕጂ መንግስቲ ክልል ትግራይ ካብ ኢትዮጵያ ክንፍለ ኢና ዝብል ሓሳብ ኣውጺኡ ኣይፈልጥን እዩ። ኵናት እንተቐጺሉ፡ ሞትን ዕንወትን ክስዕብን ብፍላይ ህዝቢ ትግራይ ሕጽረት መሰረታዊ ቀረባት ከጋጥሞ ስለዝኽእል ብዝቐልጠፈ ብፖለተካዊ ዘተን ልዝብን ክፍታሕ ዝጽውዑ ሓይልታት ብዙሓት እዮም። ናብ ሮቡዕ 04 ጥቅምቲ ኣብ ዘውግሕ ለይቲ፡ ኣብ መቐለን ክልል ትግራይን ዓስኪሩ ኣብ ዝነበረ ሰሜን እዝ መጥቃዕቲ ከምዝኸፈተ ቀዳማይ ሚኒስተር ኣብዪ ኣሕመድ ከሲሱ። ኣብ ሃገራዊ ቴሌቪዥን ቀሪቡ ከኣ ሓይልታት ምክልኻል ኢትዮጵያ ሕግን ስርዓትን ከኽብሩ መምርሒ ሂቡ። ካብ ሽዑ ክሳብ ሕጂ ኣብ ምዕራብ ትግራይ ኩናት ይካየድ ከምዘሎ ክልቲኦም ወገናት ሓቢሮም ዝርዝር መግለጺ ግን ኣይሃቡን። ብሰንኪ እቲ ኣጋጢሙ ዘሎ ኩናት ከኣ ደላይ ሰላም ሕብረተሰብ ዓለም ክልቲኦም ወገናት ብዝቐልጠፈ ናብ መኣዲ ዘተ ክምጽኡ ይጽውዑ ኣለው። ቅልውላው ኢትዮጵያ፡ ንኤርትራውያን ስደተኛታት ብኸመይ ክጸልዎም እዩ?
